Document ID: 32004D0664

RÅDETS BESLUTNING
af 24. septemeber 2004
om tilpasning af beslutning 2004/246/EF som følge af Den Tjekkiske Republiks, Estlands, Cyperns, Letlands, Litauens, Ungarns, Maltas, Polens, Sloveniens og Slovakiets tiltrædelse
(2004/664/EF)
RÅDET FOR DEN EUROPÆISKE UNION HAR -
under henvisning til traktaten om oprettelse af Det Europæiske Fællesskab,
under henvisning til traktaten om Den Tjekkiske Republiks, Estlands, Cyperns, Letlands, Litauens, Ungarns, Maltas, Polens, Sloveniens og Slovakiets tiltrædelse (»tiltrædelsestraktaten af 2003«),
under henvisning til akten vedrørende Den Tjekkiske Republiks, Estlands, Cyperns, Letlands, Litauens, Ungarns, Maltas, Polens, Sloveniens og Slovakiets tiltrædelse (»tiltrædelsesakten af 2003«), særlig artikel 57, stk. 1,
under henvisning til forslag fra Kommissionen, og
ud fra følgende betragtninger:
(1)
For visse retsakter, der fortsat gælder efter den 1. maj 2004, og som bør tilpasses som følge af tiltrædelsen, er de fornødne tilpasninger ikke fastsat i tiltrædelsesakten af 2003, eller de er fastsat, men der er behov for yderligere tilpasninger.
(2)
I overensstemmelse med artikel 57, stk. 2, i tiltrædelsesakten af 2003 skal sådanne tilpasninger vedtages af Rådet i alle de tilfælde, hvor den oprindelige retsakt blev vedtaget af enten Rådet alene eller af Rådet sammen med Europa-Parlamentet.
(3)
Ved beslutning 2004/246/EF (1) blev medlemsstaterne bemyndiget til i Det Europæiske Fællesskabs interesse at undertegne, ratificere eller tiltræde protokollen af 2003 til den internationale konvention om oprettelse af en international fond for erstatning af skader ved olieforurening, 1992, og Østrig og Luxembourg blev samtidig bemyndiget til i Det Europæiske Fællesskabs interesse at tiltræde de underliggende instrumenter.
(4)
I overensstemmelse med artikel 53 i tiltrædelsesakten af 2003 finder beslutning 2004/246/EF anvendelse i de nye medlemsstater fra tiltrædelsen. Rådet skal dog specifikt bemyndige de nye medlemsstater, som ikke er kontraherende parter i de underliggende instrumenter, dvs. Den Tjekkiske Republik, Estland, Ungarn og Slovakiet, til at tiltræde de underliggende instrumenter samt protokollen af 2003 og opfordre dem til inden udgangen af december 2005 at give deres tilslutning til at blive bundet af disse underliggende instrumenter og protokollen.
(5)
Det Forenede Kongerige og Irland er bundet af Rådets forordning (EF) nr. 44/2001 af 22. december 2000 om retternes kompetence og om anerkendelse og fuldbyrdelse af retsafgørelser på det civil- og handelsretlige område (2) og deltager derfor i vedtagelsen og anvendelsen af denne beslutning.
(6)
I medfør af artikel 1 og 2 i protokollen om Danmarks stilling, der er knyttet som bilag til traktaten om Den Europæiske Union og til traktaten om oprettelse af Det Europæiske Fællesskab, deltager Danmark ikke i vedtagelsen af denne beslutning, som derfor ikke er bindende for og ikke finder anvendelse i Danmark.
(7)
Beslutning 2004/246/EF bør derfor ændres i overensstemmelse hermed -
VEDTAGET FØLGENDE BESLUTNING:
Artikel 1
I beslutning 2004/246/EF foretages følgende ændringer:
1)
Artikel 1, stk. 2, affattes således:
»2. Den Tjekkiske Republik, Estland, Luxembourg, Ungarn, Østrig og Slovakiet bemyndiges endvidere til at tiltræde de underliggende instrumenter.«
2)
I artikel 2 foretages følgende ændringer:
a)
Stk. 1 affattes således:
»1. Medlemsstaterne træffer de nødvendige foranstaltninger til inden for en rimelig frist og om muligt inden den 30. juni 2004 at give deres tilslutning til at blive bundet af protokollen om den supplerende fond i medfør af dennes artikel 19, stk. 2, med undtagelse af Den Tjekkiske Republik, Estland, Luxembourg, Ungarn, Østrig og Slovakiet, som giver deres tilslutning til at blive bundet af protokollen om den supplerende fond på de betingelser, der er fastsat i stk. 3 i nærværende artikel.«
b)
Stk. 3 affattes således:
»3. Den Tjekkiske Republik, Estland, Luxembourg, Ungarn, Østrig og Slovakiet træffer de nødvendige foranstaltninger til at give deres tilslutning til at blive bundet af de underliggende instrumenter og protokollen om den supplerende fond, så vidt muligt inden den 31. december 2005.«
Artikel 2
Denne beslutning træder i kraft på dagen for offentliggørelsen i Den Europæiske Unions Tidende.
Den anvendes fra den 1. maj 2004.
Artikel 3
Denne beslutning er rettet til medlemsstaterne i overensstemmelse med traktaten om oprettelse af Det Europæiske Fællesskab.
Udfærdiget i Bruxelles, den 24. september 2004.

Labels: 11
15
5
20